Diplom-Is
Store norske leksikon,Økonomi og næringsliv,Næringsliv,Bedrifter og personer,Norske bedrifter og varemerker
Diplom-Is AS er en norsk iskremprodusent som eies av meierisamvirkekonsernet Tine. Selskapets iskremproduksjon foregår på Gjelleråsen i Nittedal, men har avdelinger i Stavanger, Bergen, Trondheim og Harstad. På iskremfabrikken i Nittedal produseres alt av småis, større pakninger, og storhusholdningsprodukter. Diplom-Is produserer produkter under kjente merkevarer som Pin-Up, Krone-Is, Royal, Sandwich, Lollipop, Fruitero og Dream.
Selskapet produserer, selger og markedsfører også produkter for varemerker som Mövenpick og Häagen-Dazs for Froneri, som er et fellesforetak som ble stiftet av Nestlé og R&R i 2016. De distribuerer også merkevarer for det amerikanske konsernet Mars i Skandinavia, som blant annet Snickers, Mars, Bounty og M&M.Diplom-Is er, sammen med Hennig-Olsen Is, en av to store aktører innen iskremproduksjon og har en markedsandel på nesten 50 prosent. Selskapet hadde i 2020 over 500 ansatte og en omsetningen på omtrent 1,2 milliarder kroner.Fra 2020 er Martin Kjekshus administrerende direktør i selskapet. Historikk Diplom-Is var opprinnelig et varemerke for iskrem lansert i 1930 av Melkeforsyningen i Oslo, som i 1946 ble en del av Fellesmeieriet. Fra 1951 ble varemerket Diplom-Is brukt av alle iskremprodusenter tilknyttet meierisamvirket Norske Meieriers Salgssentral, som fra 1984 var kjent under navnet Norske Meierier og som fra 2002 er kjent under navnet Tine. I 1964 ble selskapet Diplom-Is A/L utskilt fra Fellesmeieriet, og fra 1991 ble alle produsentene samlet i Norsk Iskrem BA, som i 2002 endret organisasjonsform til aksjeselskap, og som ved denne anledningen gikk tilbake til å benytte navnet Diplom-Is AS som selskapsnavn. I 1992 startet Diplom-Is virksomhet i Danmark og fra 1998 i Sverige. I 2020 moderniserte selskapet logoen de hadde hatt i 90 år for å unngå kulturell appropriasjon, og for å holde logoen mer tidsriktig. Les mer i Store norske leksikon Tine iskrem Hennig-Olsen Eksterne lenker Hjemmesiden til Diplom-Is